32011R0559
L 152/1
SLUŽBENI LIST EUROPSKE UNIJE
UREDBA KOMISIJE (EU) br. 559/2011
od 7. lipnja 2011.
o izmjeni priloga II. i III. Uredbi (EZ) br. 396/2005 Europskog parlamenta i Vijeća s obzirom na maksimalne razine ostataka za kaptan, karbendazim, ciromazin, etefon, fenamifos, tiofanat-metil, triasulfuron i tritikonazol u ili na određenim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o fukcioniranju Europske unije,
uzimajući u obzir Uredbu (EZ) br. 396/2005 (1) Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ, a posebno njezin članak 14. stavak 1. točku (a) i članak 49. stavak 2.,
budući da
(1)
Za za kaptan, karbendazim, ciromazin, etefon, fenamifos, tiofanat-metil, triasulfuron i tritikonazol maksimalne razine ostataka (MRO) utvrđene su u Prilogu II. i dijelu B Priloga III. Uredbi (EZ) br. 396/2005.
(2)
Za kaptan je Komisija obaviještena da je njegova uporaba na celeru, špinatu i peršinu ukinuta te bi se stoga odgovarajuće maksimalne razine ostataka (MRO) mogle smanjiti bez traženja mišljenja Europske agencije za sigurnost hrane (dalje u tekstu „Agencija”) u skladu s člankom 17. Uredbe (EZ) br. 396/2005.
(3)
Za ciromazin je ocjena Agencije (2) pokazala da MRO za zelenu salatu može predstavljati razlog za zabrinutost za sigurnost potrošača. Agencija je predložila smanjenje tog MRO-a. Ta zabrinutost odnosi se i na endiviju.
(4)
Na temelju dodatnih podataka koje su dostavile Južna Afrika i Njemačka, Agencija je za karbendazim (3) i tiofanat-metil (4) još detaljnije razradila svoju raniju procjenu izloženosti potrošača. Zaključila je da je potrebno sniziti MRO-e za karbendazim za grejp, naranče i rajčice te za tiofanat-metil za rajčice.
(5)
Za etefon (5), fenamifos (6), triasulfuron (7) i tritikonazol (8) Agencija je dala obrazloženo mišljenje o postojećim MRO-ima u skladu s člankom 12. stavkom 2. Uredbe (EZ) br. 396/2005. Agencija je zaključila da treba sniziti MRO-e za triasulfuron za ječam, zob, raž i pšenicu kao i za fenamifos za rajčice, patlidžane, paprike, lubenice, tikvice, kelj pupčar, banane, kikiriki i uljano sjemenje, te povisiti MRO za grožđe. Što se tiče tritikonazola, Agencija je zaključila da MRO-e ne treba mijenjati. MRO-e za nove proizvode za te četiri tvari, privremeno svrstane u dio B Priloga III. Uredbi (EZ) br. 396/2005, primjereno je premjestiti u Prilog II. toj Uredbi.
(6)
Na temelju obrazloženih mišljenja Agencije i uzimajući u obzir čimbenike koji su relevantni za predmet razmatranja proizlazi da odgovarajuće izmjene MRO-a ispunjavaju zahtjeve iz članka 14. stavka 2. Uredbe (EZ) br. 396/2005.
(7)
Posredstvom Svjetske trgovinske organizacije obavljena su savjetovanja o novim MRO-ima s trgovinskim partnerima Unije i njihove su primjedbe uzete u obzir.
(8)
Prije nego što se izmijenjeni MRO-i počnu primjenjivati, državama članicama i zainteresiranim stranama trebalo bi osigurati razumno razdoblje kako bi im se omogućilo da se pripreme za udovoljavanje novim zahtjevima koje donose te izmjene MRO-a.
(9)
Prilog II. Uredbi (EZ) br. 396/2005 i dio B Priloga III. toj Uredbi trebalo bi stoga na odgovarajući način izmijeniti.
(10)
Radi omogućivanja normalnog stavljanja na tržište, prerade i potrošnje proizvoda, ovom bi Uredbom trebalo predvidjeti prijelazne mjere za proizvode koji su se prije izmjene MRO-a zakonito proizvodili i za koje je iz informacija vidljivo da se i dalje osigurava visoka razina zaštite potrošača.
(11)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio ni Europski parlament ni Vijeće,
DONIJELA JE OVU UREDBU:
Članak 1.
Prilozi II. i III. Uredbi (EZ) br. 396/2005 mijenjaju se kako slijedi:
1.
Prilog II. mijenja se u skladu s Prilogom ovoj Uredbi.
2.
U dijelu B Priloga III. brišu se stupci za etefon, fenamifos, triasulfuron i tritikonazol.
Članak 2.
Što se tiče aktivnih tvari i proizvoda navedenih u sljedećem popisu, Uredba (EZ) br. 396/2005 kakva je bila prije izmjene ovom Uredbom, i dalje se primjenjuje na proizvode koji su zakonito proizvedeni prije 1. siječnja 2012.:
(a)
kaptan: celer, špinat i peršin;
(b)
karbendazim i tiofanat-metil: smrznuti proizvodi, proizvodi u limenkama, konzervirani i prerađeni proizvodi od grejpa, naranči i rajčica;
(c)
fenamifos: plodovito povrće, banane, uljano sjemenje i kelj pupčar.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2012.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 7. lipnja 2011.